На заинтересованите лица се предоставя 14-дневен срок, считан от 8.01.2020 г., за предложения и становища по настоящия проект за изменение на Наредба за реда и условията за ползване на спортни обекти и съоръжения, собственост на община Бургас, предоставени за управление на ОП “Спортни имоти“. Предоставеният срок е предвиденият в чл. 26, ал. 4, изречение второ, от ЗНА, поради необходимостта да бъде определена комисия, която съгласно Наредбата, трябва в срок до 14  февруари да разгледа подадените заявления от бургаски спортни клубове за ползване на обекти и съоръжения, общинска собственост. Предложения могат да бъдат  депозирани в деловодството на Общински съвет – Бургас, както и на следния електронен адрес:  drakaliev@abv.bg






                                                                                                                                      ПРОЕКТ


НАРЕДБА ЗА ИЗМЕНЕНИЕ НА НАРЕДБАTA ЗА РЕДА И УСЛОВИЯТА ЗА ПОЛЗВАНЕ НА СПОРТНИ ОБЕКТИ И СЪОРЪЖЕНИЯ, СОБСТВЕНОСТ НА ОБЩИНА БУРГАС, ПРЕДОСТАВЕНИ ЗА УПРАВЛЕНИЕ НА ОП „СПОРТНИ ИМОТИ“

	 Параграф 1: Текста на чл.10, ал.4 се изменя и придобива следното съдържание:
„В двуседмичен срок от изтичане на срока по чл.10 ал.1, комисия в състав от 5 члена, включваща двама представители от общинска администрация, назначени със заповед на кмета на община Бургас, един представител на ОП “Спортни имоти“ и председателите на Постоянните комисии по общинска собственост, общински предприятия и търговски дружества, и по спорт, деца и младежки дейности към Общински съвет – Бургас, разглежда постъпилите заявления и приложените към тях документи. Комисията избира от своя състав председател, а поне един от нейните членове следва да бъде правоспособен юрист.“

           Параграф 2: Навсякъде в Наредбата текстът „Комисията по чл. 10 от Наредбата за финансово подпомагане на бургаски спортни клубове“ се заменя с текста „Комисията по чл. 10 ал. 4“.

